Nakon prosvjeda braniteljskih udruga u subotu, 2. svibnja, usred Zagreba komentator se pita što se događa s krhkom demokracijom u Hrvatskoj: ultimativni zahtjev da vlada podnese ostavku, posebno ozračje u kojem je taj zahtjev obznanjen – razotkrio je, smatra, antidemokratsku suštinu nacionalističkog pothvata, te se pita – kada će nastupiti otrežnjenje?

Sukob između Kukuriku koalicije i nacionalističkih falangi nije sukob dvaju legitimnih političkih opcija. To nije stranački sukob nego sukob između demokracije kao takve i nacionalizma kao ideologije kojoj je imanentna težnja autoritarnosti i diktaturi. To je sukob između uličnog urlanja i parlamentarne procedure, civilizacijski i kulturalni sukob u kojem autistična, samodovoljna i samozadovoljna pučka euforija nasrće na racionalnu prosvjećenost, na otvoreno i pluralno društvo. To je i psihološki sukob između neshvatljive potrebe da se za fikcije poput domovine i nacije žrtvuju život, zdravlje i komoditet i, s druge strane, slobodarskog građanskog individualizma koji ne dopušta da mu ideološke obmane određuju njegov jedan jedini i neponovljivi život iz jednostavnog razloga što ne postoji i ne smije postojati politička ideja koja bi bila vrijedna ljudske patnje. To je sukob koji SDP ne želi, ne shvaća i nije mu dorastao: u njegovim nespretnim rukama nalazi se sudbina demokracije u Hrvatskoj.